钦定古今图书集成/明伦汇编/官常典/第373卷 > 蔡邕独断 > 长孙绍远
## 钦定古今图书集成/明伦汇编/官常典/第373卷 > 蔡邕独断 > 长孙绍远

按《周书》本传，“绍远，字师古，河南洛阳人。少名仁。父稚，
魏太师、录尚书、上党王。绍远性宽容，有大度，望之俨
然，朋侪莫敢亵狎。雅好坟籍，聪慧过人。时稚作牧寿
春，绍远幼年甫十三。稚管记王硕闻绍远强记，心以
为不然，遂白稚曰：‘伏承世子聪慧之资，发于天性，目
所一见，诵之于口。此既历世罕有，窃愿验之’。于是命”
绍远验焉。读《月令》数纸，才一遍，诵之若流，自是硕乃
款服。魏孝武初，累迁司徒右长史。及齐神武称兵而
帝西迁，绍远随稚奔赴。又累迁殿中尚书、录尚书事。
太祖每谓群公曰：“长孙公任使之处，令人无反顾忧，
汉之萧、寇，何足多也。然其容止堂堂，足为当今模楷。”
六官建，拜大司乐。孝闵践阼，封上党公。初，绍远为太
常，广召工人，创造乐器，土木丝竹，各得其宜。为黄锺
不调，绍远每以为意。常因退朝，经韩使君佛寺前过，
浮屠三层之上，有鸣铎焉，忽闻其音，雅合宫调，取而
配奏，方始克谐。绍远乃启世宗行之。绍远所奏乐，以
八为数。故梁黄门侍郎裴正上书，以为“昔者大舜欲
闻七始，下洎周武，爰”创七音，持林锺，作黄锺，以为正
调之首。诏与绍远详议往复，于是遂定以八为数焉。
授小司空。高祖读史书，见武王克殷而作《七始》，又欲
废八而悬七，并除黄锺之正宫，用林锺为调首。绍远
奏云：“天子悬八，肇自先民，百王共轨，万世不易。下逮
周武，甫修七始之音，详诸经义，又无废八之典。且黄
锺为君，天子正位，今欲废之，未见其可。”后高祖竟废
七音，属绍远遘疾，未获面陈，虑有司遽损乐器，乃书
与乐部齐树之。后疾甚，乃上遗表，又陈之而卒。帝省
表涕零，深痛惜之。